
Az ornamentum szimbolizáló szerepe A.M. Remizov Testvérek a keresztben című művében

Remizov egyik leghíresebb műve, a Testvérek a keresztben, a pétervári szövegek sorába illeszkedik, azok XX. századi továbbgondolása. Főhőse, Marakulin – egy munkáját frissen elvesztő kishivatalnok – a XIX. századi orosz irodalmi hagyomány által megteremtett „kisember-hősök” közé sorolható. A hős mitologikus és önéletrajzi vonásokat hordozó jellemét áthatja az a szubkulturális tér, amelyben létezik. A társadalom ábrázolása mellett ugyanakkor Remizov regénye az ornamentális próza egyik reprezentatív darabjának tekinthető. Az ornamentális próza jellemzőit vizsgáló elméleti munkák, bár más és más vonásokra (zeneiség, mitologikusság, térbeliség) helyezik a hangsúlyt, abban egyetértenek, hogy az ornamentális próza alapját az ismétlődések jelentik.
A dolgozat azt mutatja be, hogy Remizov Testvérek a keresztben című kisregényében a különböző szintű és típusú ismétlődések révén létrejövő ornamentum részben strukturáló, részben szimbolizáló funkcióval bír. A műben található pogány és egyházi ünnepekhez kapcsolódó időmegjelölések például nem csupán a cselekményt tagolják, hanem a szüzsé egészét szimbolikus jelentéssekkel ruházzák fel, egyúttal a mitikus gondolkodáshoz közelítik azt. Ugyanez vonatkozik a mű címében is megjelenő kereszt-motívumra, mely nem csupán a jelen- és múlt idejű síkokat kapcsolja össze, hanem a főhős anyjának szenvedéstörténetén keresztül Marakulin sorsának szimbolikus kiindulópontját is jelenti.



